

Gospodine zahvaljujemo ti za još jedan početak, početak nove školske godine.

Hvala ti što možemo ponovno koračati u nešto novo i nepoznato, ali sve tebi znano.

Pred nama su nova očekivanja, nova pitanja i čežnje koje danas stavljamo pred tebe.

Tebe koji si prisutan među nama po svojoj Riječi i snazi Duha Svetoga.

Molimo te Gospodine ponajprije za čistoću i poniznost našega srca.

Daj da iz njega izvire klica svake dobrote i darežljivosti.

Neka nam nikada ne bude teško dati za drugoga ono što si Ti dao.

Molimo te da naše male žrtve budu zahvalnost prema Tvome potpunom predanju.

Krećući u nešto novo ostavljamo iza sebe stare navike, svađe , prigovaranja i predbacivanja.

Svjesni smo da su nas one opterećivale, razdvajale i ranjavale.

Gospodine ne dopusti da upadamo u lijenost, nemarnost i nedisciplinu.

Daj nam snage da izgrađujemo marljivost, zajedništvo i ustrajnost.

Nadahni nas kako bismo i ove nove školske godine otkrivali naše talente.

Daj da ih prihvatimo, razvijemo i dovedemo do punine.

U tvoje ruke stavljamo sve izazove, teške zadatke i nove projekte koji su pred nama.

Vjerujemo da ćemo zajedno s Tobom ostvariti sve što je pred nama.

Zahvalni i odvažni krećemo na još jedno putovanje,

Ti Bože s nama i mi s Tobom.

Jer bez Tebe sve bi ovo bilo nemoguće !

Kristina Kobal